钦定古今图书集成/历象汇编/乾象典/第038卷 > 荆川稗编 > 《月赋》〈有序〉冯时可
## 钦定古今图书集成/历象汇编/乾象典/第038卷 > 荆川稗编 > 《月赋》〈有序〉冯时可

癸未秋夕，冯子独坐，延首东望，月耿疏林。少焉，凉风媵之，直入余户，岑寂无聊，万虑填膺，跼天蹐地。偶东邻沈生携酒过劳，吐峥嵘之论，驱愁思于天外，顿令宇宙若辟，遂相与赓酹，不觉金枢之西矣。沈生乃唱韵，即席赋焉。

“紫霞韬日，绀宇流月。孤蟾渐腾，六螭自没。飞镜花摇，
修蛾影越。的的寒池，冉冉丛樾。万颖金射，一轮银揭。
炯濯肺肝，光鉴毛发。其德维何？示冲警阙。代明扶桑，
育灵溟渤。荣悴参差，朗照无别。汉宫如霜，楚台似雪。
绝缨陆离，堕钗蹩躠。三星欲沈，九微未彻。皓彩佐艳，
幽光争洁。班姬独卧，飞燕初诀。庭柳葳蕤，阶萤明灭。”
兰膏坐凝，桂影自孑。西园盖飞，南皮席设，炮炙参差。
酒阑乐阕。兴文如云，纵横称杰。玉壶素心，相为昭晰。
潘生恨羁，谢监怀阔。思入雁群，身濡鱼沫。顾影自怜，
揽晖欲怛。若乃壮夫，寄命弦筈。云阵祁连，星旗靺鞨。
秋入铜𨱓，寒侵犀札。苍茫月上，积光槀秸。思妇深闺，
肠转车辖。婵娟入帷，愁来难刷。合如“三五，离如二八。
亦有征人，深夜揽辔。银汉曳空，长烟羃地。旌心自悬，
蓬驱未次。清质忽觌，骨惊神悸。龙马上都，笙竽甲第。
金埒铜池，撷芳瞩丽。云卷夕鳞，雾消轻翳。圆魄徐昇，
潋滟天际。妖姬艳童，歌容舞袂。秦钩遗欢，汉珠赏嬖。
陶陶永夕，指空为誓。明妃远去，赵王初徙。都尉降北。
敬通归里，孤舟仙客。空山废士。怆新恋故，迫生怜死。
黄叶辞秋，摇风忽起。愁规自对，抆血相视。情条靡靡，
形骸顿委。别有招提，震旦是倚。摩尼夜出，照我浊世。
光侵僧磬，清傍佛几。五禅明虑，七觉荡滓。水月成观，
何愁何喜。噫嘻人生，忽如逆旅。畏涂多艰，苦海无涘。
牛喘犹馀，鲛泪几许。仆本恨人，矧逢秋序。霜陨枯梢，
露凝丛楚。沉寒中夜，息籁幽渚。寥寥雁飞，凄凄虫语。
四顾无人，纤阿为侣。万端崒来，千载独伫。遥愬长想，
重嗟累涕。东邻有生，焚枯酌醴。仰天大笑，谓予款启。
翘然男子，一何泥泥。我攀望舒，万象如洗。发吾皓志，
祛我尘虑。飞廉为车，结璘为御。烈缺长鞭，欃枪高翥。
历天捎星，万里一去。夕禽秋引，转凄为豫。”仆始神王，
浮白相饫。轶埃灭晕，月亦予助。土豹殷声，天鸡催曙。
曜灵一起，光含明茹。吁嗟月德，孰为畀与。照而本空，
晦而逾著。惨舒盈缺，道无常处。惟予与月，相知其庶。
李白何问，谢庄何誉。